मगध में एक विद्वान आचार्य थे। वे बच्चों को शिक्षा देने के लिए गुरुकुल चलाते थे। उनकी विद्वत्ता की धाक दूर-दूर तक फैली थी। आचार्य की एक बड़ी ही गुणी पुत्री थी। उसके वयस्क होने पर उन्होंने विचार किया कि अपने विद्यार्थियों के शील की परीक्षा लूं और जो सदाचारी सिद्ध हो, उससे अपनी बेटी का विवाह करूं। अगले दिन आचार्य ने अपने विद्यार्थियों को बुलाकर कहा- ‘मेरी पुत्री विवाह योग्य हो गई है।
उसके विवाह हेतु मुझे वस्त्र और आभूषणों की जरूरत है। तुम लोग अपने रिश्तेदार व परिचितों केघर से उनकी नजर बचाकर वस्त्र और आभूषण लाओ। जिन वस्त्राभूषणों को लाते तुम्हें कोई देख न पाए, उन्हें ही मैं लूंगा।’ विद्यार्थियों ने गुरु की बात को मानकर वस्त्राभूषण चुराना शुरू कर दिया। वे लोग आचार्य को चीजें लाकर देते और आचार्य उन्हें अलग रखते जाते। एक विद्यार्थी ऐसा था, जो कुछ नहीं लाया। आचार्य ने उससे इसका कारण पूछा, तो वह बोला- ‘आप किसी के देखते लाई हुई वस्तु ग्रहण नहीं करते।
किंतु यह तो असंभव है कि हम कुछ चुराएं और कोई देखे नहीं, क्योंकि ईश्वर तो सर्वत्र व्याप्त है। इसलिए मैं चोरी नहीं कर सकता।’ उसका उत्तर सुनकर आचार्य प्रसन्न हो गए और कहा- ‘मेरे पास पुत्री के विवाह हेतु पर्याप्त धन है। वास्तव में सदाचारी से पुत्री का ब्याह करने की इच्छा के कारण तुम लोगों की ऐसी परीक्षा ली।
तुम एकमात्र हो, जो मेरी पुत्री के योग्य हो।’ आचार्य ने शेष छात्रों को उनके चुराए वस्त्राभूषण वापस कर ऐसा कभी न करने की सीख दी और पुत्री का विवाह ईमानदार छात्र से कर दिया। सार यह है कि नैतिकसदाचरण श्रद्धास्पद प्रतिष्ठा दिलाता है। यही वह ठोस आधार है, जिस पर दृढ़ व्यक्तित्व का निर्माण होता है।
hin_Deva hin_Deva hin_Deva hin_Deva